KOMISSION PÄÄTÖS,

tehty 6 päivänä maaliskuuta 1995,

jäsenvaltioiden oikeuttamisesta sallia poikkeuksia neuvoston direktiivin 77/93/ETY säännöksistä koskien Kuubasta peräisin olevaa ruokaperunaa (95/96/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvien tai kasvituotteiden haitallisten organismien yhteisöön kulkeutumisen ja yhteisössä leviämisen estämiseen liittyvistä toimenpiteistä 21 päivänä joulukuuta 1976 annetun neuvoston direktiivin 77/93/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 14 artiklan 1 kohdan,

ottaa huomioon Saksan ja Alankomaiden esittämät pyynnöt,

sekä katsoo, että

direktiivin 77/93/ETY säännösten mukaisesti Kuubasta peräisin olevia muita kuin muiden yhteisön säännösten mukaisesti virallisesti siemenperunoiksi varmennettuja perunanmukuloita ei periaatteessa saa tuoda yhteisöön tuntemattomien eksoottisten perunan tautien kulkeutumisen vaaran vuoksi,

ruokaperunoiden varhaiskasvatuksesta Kuubassa jäsenvaltioista hankituista siemenperunoista on tullut vakiintunut käytäntö; osa ruokaperunoiden varhaisesta hankinnasta yhteisössä on varmistettu tällaisten perunoiden tuonnilla Kuubasta,

päätöksillä 87/306/ETY (2), 88/223/ETY (3), 89/152/ETY (4), 91/593/ETY (5) ja 93/36/ETY (6) komissio on antanut oikeuden poikkeuksiin erityisin teknisin edellytyksin Kuubasta peräisin olevien ruokaperunoiden osalta kausina 1987, 1988, 1989, 1990, 1991, 1992 ja 1993,

ei ole koskaan vahvistettu, että olisi löydetty tauteja tai tuholaisia mainittujen päätösten mukaisesti maahantuoduista perunoista otetuista näytteistä,

olosuhteet, jotka tekevät oikeutuksen perustelluksi ovat edelleen olemassa, ja

tässä päätöksessä määrätyt toimenpiteet ovat pysyvän kasvinsuojelukomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Jäsenvaltiot oikeutetaan 2 kohdassa määrätyin edellytyksin vahvistamaan direktiivin 77/93/ETY 4 artiklan 1 kohdasta poikkeuksia, jotka koskevat kyseisen direktiivin liitteessä III olevan A osan 12 kohdassa tarkoitettuja Kuubasta peräisin olevia ruokaperunoita koskevia kieltoja.

2. Seuraavien erityisedellytysten on täytyttävä:

a) perunoiden on oltava ruokaperunoita;

b) niiden on oltava joko uusia perunoita eli perunoita, joiden kuori on helposti irtautuva eikä vielä "korkkimainen", tai niiden on oltava käsitelty itämisen estämiseksi;

c) niiden on oltava kasvatettu Pinar del Rion maakunnassa;

d) niiden on kuuluttava lajikkeisiin, joiden siemenperunat on tuotu Kuubaan ainoastaan jäsenvaltioista;

e) niiden on oltava edellisenä vuonna virallisesti "perussiemeniksi" tai "varmennetuiksi siemeniksi" varmennettujen siemenperunoiden suoria jälkeläisiä niissä jäsenvaltioissa, jotka ovat toimittaneet siemenperunoita Kuubaan, tai tällaisten perunoiden jälkeläisiä, jotka on virallisesti varmennettu sitä edeltävänä vuonna, jos nämä jälkeläiset on tuotettu Pinar del Rion maakunnassa ja luokiteltu siemenperunoiksi Kuubassa nykyisin sovellettavien sääntöjen mukaisesti;

f) niiden on oltava viljelty joko maatiloilla, jossa ei ole viljelty muita kuin d alakohdassa määriteltyihin lajikkeisiin kuuluvia perunoita viimeisen viiden vuoden aikana tai kysymyksen ollessa valtion maatilat, maalohkoilla, jotka ovat erillään niistä alueista, joilla on viljelty muita kuin d alakohdassa määriteltyihin lajikkeisiin kuuluvia perunoita viimeisen viiden vuoden aikana;

g) niiden on oltava käsitelty ainoastaan niille varatuilla koneilla tai koneilla, jotka on asianmukaisesti desinfioitu jokaisen kerran jälkeen, kun niitä on käytetty muihin tarkoituksiin;

h) ne eivät ole olleet varastoissa, joissa on säilytetty muita kuin d alakohdassa määriteltyihin lajikkeisiin kuuluvia perunoita;

i) niissä saa olla multaa enintään 0,5 painoprosenttia, mutta niissä ei saa olla lehtiä eikä muita kasvijätteitä;

j) niiden on oltava pakattu

- uusiin pusseihin tai säkkeihin, tai

- säiliöihin, jotka on desinfioitu asianmukaisesti,

ja jokaiseen pussiin, säkkiin tai säiliöön on kiinnitettävä virallinen etiketti, jossa on oltava liitteessä määritellyt tiedot;

k) direktiivin 77/93/ETY 12 artiklan 1 kohdan b alakohdan mukaisesti vaaditussa virallisessa kasvien terveystodistuksessa on oltava:

- kohdassa "Tuholaisten torjunta ja/tai tuholaisten torjuntakäsittely" kaikki mahdollisia b alakohdan toisessa vaihtoehdossa ja/tai j alakohdan toisessa luetelmakohdassa tarkoitettuja käsittelyjä koskevat tiedot,

- kohdassa "Lisätietoja":

i) lajikkeen nimi,

ii) maatilan tunnistenumero tai nimi, jossa perunat on kasvatettu, ja sen sijaintipaikka,

iii) viittaus, joka mahdollistaa e alakohdan mukaisesti käytetyn siemenerän tunnistamisen

l) direktiivissä 77/93/ETY tarkoitettujen vastuullisten virallisten toimielinten on tehtävä kyseisen direktiivin 12 artiklan mukaisesti vaaditut tarkastukset kyseisen direktiivin 19 a artiklassa tarkoitettujen asiantuntijoiden avustamina direktiivissä määrättyä menettelyä noudattaen;

m) perunat on tuotava maahan maahantuovan jäsenvaltion osoittamien rajanylityspaikkojen kautta;

n) ennen tuontia jäsenvaltioon maahantuojan on annettava tieto jokaisesta erästä riittävän ajoissa kyseisen jäsenvaltion edellä mainituille vastuullisille virallisille toimielimille ja ilmoitettava:

- tavaran laji,

- määrä,

- ilmoitettu tuontipäivä ja rajanylityspaikka,

- jäljempänä o alakohdassa tarkoitetut toimitilat.

Maahantuojalle on ilmoitettava virallisesti ennen maahantuontia a-p alakohdassa määrätyt edellytykset,

o) perunat on pakattava ja jälleenpakattava ainoastaan toimitiloissa, jotka edellä mainitut vastuulliset viralliset toimielimet ovat hyväksyneet ja rekisteröineet;

p) perunat on pakattava tai jälleenpakattava suljettuihin pakkauksiin, jotka voidaan toimittaa suoraan vähittäismyyjille tai lopullisille kuluttajille ja joiden paino ei ole suurempi kuin maahantuovassa jäsenvaltiossa yleisesti kyseiseen tarkoitukseen käytetty paino, mutta kuitenkin enintään 25 kilogrammaa; pakkauksessa on oltava o alakohdassa tarkoitetun rekisteröidyn toimitilan numero ja maininta, että perunat ovat peräisin Kuubasta;

q) maahantuovissa jäsenvaltioissa on otettava tämän päätöksen mukaisesti maahantuoduista perunoista vähintään kaksi 200 mukulan suuruista näytettä jokaisesta 50 tonnin tavaralähetyksestä tai sen osasta Pseudomonas solanacearum -organismin virallista tutkimista varten, ja Clavibacter michiganensis ssp. sepedonicus -organismin virallista tutkimista varten yhteisön Clavibacter michiganensis ssp. sepedonicus -organismin havaitsemiseksi ja määrittämiseksi vahvistaman menetelmän mukaisesti; epäilyttävissä tapauksissa erät on pidettävä erillään virallisessa valvonnassa ja niitä ei saa pitää kaupan tai käyttää ennen kuin vahvistetaan, että Clavibacter michiganensis ssp. sepedonicus tai Pseudomonas solanacearum -organismia ei ole havaittu kyseisissä tutkimuksissa.

2 artikla

Jäsenvaltioiden on ilmoitettava muille jäsenvaltioille ja komissiolle, jos tätä oikeutta käytetään. Niiden on annettava komissiolle ja muille jäsenvaltioille ennen 1 päivää heinäkuuta 1995 tieto tämän päätöksen mukaisesti maahantuoduista määristä ja tarkka tekninen selvitys 1 artiklan 2 kohdan q alakohdassa tarkoitetusta virallisesta tutkimuksesta; komissiolle on toimitettava jäljennös jokaisesta kasvien terveystodistuksesta.

3 artikla

1. Edellä 1 kohdassa annettu oikeus on voimassa 1 päivästä maaliskuuta 30 päivään huhtikuuta 1995.

2. Oikeus peruutetaan, jos todetaan, että 1 artiklan 2 kohdassa vahvistetut edellytykset ovat riittämättömät estämään haitallisten organismien kulkeutumisen tai että edellytyksiä ei ole noudatettu.

4 artikla

Tämä päätös on osoitettu kaikille jäsenvaltioille.

Tehty Brysselissä 6 päivänä maaliskuuta 1995.

Komission puolesta

Franz FISCHLER

Komission jäsen

(1) EYVL N:o L 26, 31.1.1977, s. 20

(2) EYVL N:o L 153, 13.6.1987, s. 41

(3) EYVL N:o L 100, 19.4.1988, s. 44

(4) EYVL N:o L 59, 2.3.1989, s. 29

(5) EYVL N:o L 316, 16.11.1991, s. 47

(6) EYVL N:o L 16, 25.1.1993, s. 40

LIITE

Etiketissä vaadittavat tiedot (1 artiklan 2 kohdan j alakohdassa tarkoitetut tiedot)

1. Etiketin antavan viranomaisen nimi.

2. Viejien järjestön nimi, jos tiedossa.

3. Merkintä "Kuubalaisia ruokaperunoita".

4. Lajike.

5. Tuotantomaakunta.

6. Koko.

7. Ilmoitettu nettopaino.

8. Merkintä "EY:n vuoden 1995 vaatimusten mukainen".

9. Kuuban kasvinsuojelujärjestön puolesta painettu tai leimattu merkki.